Kuid mõistete lansseerimise abil tegelikkuse muutmine pole iseloomulik mitte üksnes revolutsiooniliste muudatuste ajale. Näiteks panganduskriisi on võimalik esile kutsuda pideva lähenevast panganduskriisist rääkimisega. Kõige sagedamini toimib see protsess aga meediateadvuses, näiteks trendide lansseerimisel reklaamikampaaniatega, mis suudavad  panna inimese hädasti vajama toodet, mille analoogide vastu on puudunud igasugune huvi ning mis hooaeg hiljem enam kedagi ei huvita. Ometi ei ole sümboolne manipuleerimine tingimata alati kuritegelik või pahatahtlik, näiteks vähemusrahvaste integratsiooni poliitika tulemused sõltuvad suurel määral sellest, kui edukalt õnnestub luua Eesti muulase identiteedimall, mida inimesed ise tahaksid omaks võtta.